Hvad arbejder vi egentlig med i specialklasserne?

*Af: Flemming Platz*

Skovvangsskolen har 3 specialklasser for børn med generelle indlæringsvanskeligheder, og 7 specialklasser for børn med specifikke vanskeligheder. Men hvad er det egentlig vi laver i specialklasserne? Hvilke børn har vi? Og hvordan griber vi det pædagogisk an, at undervise elever med specielle behov?

Hvad er det for børn der går i specialklasserne?
I en specifik specialklasse med børn, der for eksempel har ADHD og andre problematikker, er der 7 elever. Der er en fast pædagog og en lærer i alle timerne. Børnene er henvist til et tilbud udenfor deres egen skole. Det er typisk børn der reagerer på alt, opleves som støjende, kan ikke vælge og kommer ofte i konflikter med andre børn. De er børn som alle andre, men skal bare håndteres anderledes pædagogisk.

Hvilken pædagogisk tilgang kan bruges?
Det første vi gør, er at skabe relationer til eleverne. Det kan være alt fra spil til ture ud af huset. Gode relationer gør det muligt med faglige krav. Vi arbejder her med anerkendende relationer. Vi søger at støtte barnet ud fra det det kan, og roser dem for det. Det faglige er kendt og trygt det meste af tiden. Det stresser ikke børnene for meget. Men vi udfordrer dem også fagligt med ukendt stof. Vi har for det meste en fast struktur, som gentager sig hver dag. Samtidig har flere klasser et belønningssystem. Typisk tid ved en PC efter endt arbejdstid. Jo mindre børnene er jo kortere arbejdsintervaller, hurtigere belønning og ros.

Hvordan tager vi hensyn til deres problematikker?
Eleverne har ofte en manglende evne til at planlægge og strukturere. De bliver stressede hvis de skal vælge. Eleverne ved hos os derfor altid hvad der forlanges af dem, hvad de skal, hvem de skal være sammen med og hvor længe. Det giver faglig fordybelse og færre konflikter. I ustrukturerede situationer kommer børnenes manglende impulshæmning ofte til udtryk. Så vi strukturerer også frikvartererne.

Hvordan giver vi børnene selvindsigt?Flere klasser arbejder også med børnenes mentaliseringsevne. Det handler om ”om-tanke”. Hvorfor gør jeg det her jeg gør? Samtidig øver vi børnenes evne til at kunne aflæse andre personer. Vi lærer dem her beredskaber til at sortere i, hvad der er vigtigt og ikke vigtigt. Det træner dem i for eksempel at undgå konflikter. Så en specialklasse sagtens fungere på lige vilkår som en normal klasse.

Hvis du vil vide mere, så klik ind på: <http://www.skovvang.skoleintra.dk/>. Gå ind under ”om skolen” og vælg ”specialklasserne”.

FAKTABOKS

* Skab relationer til eleverne
* Børnene er let afledelige
* Anerkend barnet
* Arbejd med ting barnet bemestrer
* Børnene er ofte i højt stressniveau
* Så de kommer tit i konflikter
* Så strukturer deres dag
* Ros og beløn børnene for det de kan

FAKTABOKS 2

* Specifikke specialklassebørn kan have ADHD
* Men ikke alle har en diagnose
* De kommer fra andre skoler og samles her
* Der går typisk 7 i klassen
* Der er en lærer og en pædagog i timerne